Iñu ka kɨu juini xa xee viko Paxcua,
te n‑kixee Jesús ñuu nani Betania,
ñuu se nani Lázaro.
Te Lázaro kuu se n‑xiʼí te n‑nadandoto Jesús mee‑s.
Te ijan n‑ka kidavaʼa‑i ndeyu xaxeʼe Jesús.
N‑dakee Tmarta ndeyu,
te nukoo Lázaro xiʼin se xtuu xiʼin Jesús.
Te ijan María neʼe dava kilo xaxeʼen vidi nani nardo.
Nardo vaʼa xa kueʼe yaʼu.
Ndute nardo jan n‑najini‑i xeʼe Jesús.
Idi dɨkɨ‑i n‑nadayichi‑i xeʼe‑ia.
Te nituʼu xiti veʼe jan n‑xeʼen vidi.
Ko n‑kudeen Judas Iscariote,
se kuu daʼya Simón,
nuu María.
Juini kuu‑s ɨɨn se dakuaʼa Jesús,
ko se diko Jesús kuu‑s.
N‑jaʼan‑s:
—¿Nakuenda ña n‑diko‑ro ndute nardo jan xa uni cientu denario,
xa juñaʼa nga‑ro tvini ñayiu ka kundaʼu?
Duʼa ña jaʼan‑s xaxeʼe xa juini‑s xa chindee‑s ñayiu kundaʼu.
Duʼa jaʼan‑s chi ñaduʼu kuu‑s.
Neʼe mee‑s tvini se dakuaʼa Jesús,
te tnɨɨ‑s davaʼa nga tvini juini‑s.
N‑jaʼan Jesús nuu Judas:
—Maxku kudeen ka‑n nuu‑i.
Antecas xa kuú‑r,
te xá n‑kida tuʼa‑i yɨkɨ kuñu‑r,
xa chinduxi vaʼa ñaʼa‑s.
Ñayiu ka kundaʼu,
xtuu‑i xiʼin‑n ntdaa kɨu,
ko mee‑r,
ma kutuu ka‑r xiʼin‑n.
N‑ka tekutnuʼu kueʼe ñayiu Israel xa tuu Jesús Betania,
te ijan n‑ka xee‑i nuu tuu‑ia.
N‑ka juini‑i xa jini‑i Jesús,
ko dɨuni n‑ka juini‑i xa jini‑i Lázaro,
se n‑nadandoto‑ia.
Te n‑ka kida ɨɨn nuu dutu taxnuni xa kaʼni koio‑s Lázaro tuku.
Chi xaxeʼe Lázaro,
te ka dandoo ñayiu xa xetniu ñayiu Israel,
te ka jandixa‑i Jesús.